ལུང་དོན་ལྟར་ན།གངས་ཏི་སེའི་ཤར་ན་རྒྱ་ནག་དང་གྲི་བདག་ཅེས་ཚོ་བ་ཆེན་པོ་གཉིས་ཡོད།དེ་ལས་གྲི་བདག་ལ་དཔེ་ཆ་ལ་ལར་ཁྲི་འདུ་འམ་ཁྲི་དུན་ཞེས་བྲིས་ཡོད།དེ་ལས་རྒྱ་ནི་ད་ལྟ་ཀན་སུའུ་ཞིང་ཆེན་ལིན་ཞྰ་ཀ་ཅུ་ཟེར་བ་དེར་ངོས་འཛིན་བྱས་ན་འགྲིག་མིན་གཤམ་གསལ་ལྟར་ལགས།བྱང་ན་གེ་སར་དང་ཧོར་ཡུལ་ལས་གེ་སར་ནི་ད་ལྟ་རང་རྒྱལ་མངའ་རིས་ཀྱི་བྱང་རྒྱབ་སིན་ཅང་ཕྱོགས་སུ་ཡོད་པའི་གནའ་དུས་ཀྱི་ཚོ་བ་ཆེན་པོ་ཞིག་གི་མིང་ཡིན།ཧོར་ནི་ད་ལྟ་ཧོར་ཁྱུང་ཕྱོགས་ཀྱི་སྟེང་ཆེན་རྫོང་དང་དཔལ་ཆེན་རྫོང་།ཉེན་རོང་རྫོང་དང་ནག་ཆུ་སོགས་གཙོས་པའི་ཡུལ་གྲུ་རྣམས་ལ་ཟེར།དེ་ལ་ནང་གསེས་ཚོ་བ་སོ་དགུ་སོགས་ཡོད་པར་རྒྱས་པ་མཁར་རྨེའུ་བསམ་གཏན་ཀྱི་དཔྱད་རྩོམ་ཧོར་ཚོ་བ་སོ་དགུའི་ལོ་རྒྱུས་བྱུང་འཕེལ་ཞེས་པ་ལས་གསལ།རྩ་འགྲེལ་ལས་ཧོར་གྱི་མཐའ་ན་སོག་པོ་དང་སྦལ་ཁ་ཡོད་ཞེས་དང་།མཁན་ཆེན་ཉི་མའི་རང་རྣམ་དུ་ཧོར་གྱི་བྱང་ཕྱོགས་ན་སོག་པོ་ཡོད་ཅེས་བཤད་པས་ཧོར་གྱི་མཐའ་ན་སོག་པོ་ཡོད་ཅེས་པའང་དོན་ལ་གནས་པར་སེམས།དེ་བཞིན་ཏུ་གེ་སར་གྱི་མཐའ་ན་ཁྲོམ་དང་ལི་བལ་ཡོད་ཞེས་པ་ནི་ད་ལྟ་རང་རྒྱལ་གྱི་སིན་ཅང་ཕྱོགས་ཀྱི་ཚོ་བ་ཆེན་པོ་གསུམ་ལ་ཟེར།དེ་ལ་སྐབས་རེ་ཁྲོམ་གེ་སར་ཞེས་ཁྲོམ་དང་གེ་སར་གཉིས་ཀྱི་མིང་བསྡུས་ནས་འབྲི་བ་དང་།སྐབས་རེ་ལི་ཁྲོམ་ཞེས་ལི་དང་ཁྲོམ་གཉིས་ཀྱི་མིང་གཅིག་ཏུ་བསྡུས་པའང་མཐོང་དུ་ཡོད་པས་གེ་སར་དང་ལི་ཁྲོམ་སོགས་ས་ཕྱོགས་གཅིག་ཏུ་ཡོད་པར་མ་ཟད་དེ་དག་གི་ས་མིང་འབྲི་སྟངས་ལའང་འགྱུར་ལྡོག་མང་པོར་བྱུང་བ་ཤེས་ཐུབ།མདོར་ན་ལི་བལ་ཞེས་པ་ནི་སིན་ཅང་གི་ལི་ཡུལ་ཡིན་པ་ལས་བལ་པོ་མ་ཡིན་ཞེས་མཁས་དབང་དགེ་ཆོས་ཀྱི་རྒྱལ་རབས་དེབ་ཐེར་དཀར་པོ་ལས་གསལ་བོ་གསུངས་ཡོད།མདོར་ན་གོང་དུ་བཤད་པའི་ས་མིང་དེ་དག་དར་གོས་ཚོང་ལམ་དང་འབྲེལ་བ་ངེས་ཅན་ཡོད་པས་ངོ་སྤྲོད་བྱེད་པར་གལ་གནད་དུ་སྣང་།